

VLADA REPUBLIKE HRVATSKE

Zagreb, 4. listopada 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo znanosti i obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s davanjem ovlasti ministru znanosti i obrazovanja za donošenje odluke o dodatcima na plaću zaposlenicima u osnovnim školama koje sudjeluju u Eksperimentalnom programu „Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), a u vezi s Nacionalnom razvojnom strategijom Republike Hrvatske do 2030. godine („Narodne novine“, broj 13/21.) i Nacionalnim planom oporavka i otpornosti 2021. - 2026., Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2023. donijela

**Z A K L J U Č A K**

1. Vlada Republike Hrvatske podržava provedbu Eksperimentalnog programa „Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja“, koji se provodi u 62 osnovne škole u Republici Hrvatskoj.

2. Ovlašćuje se ministar znanosti i obrazovanja za donošenje odluke o dodatcima na plaću zaposlenicima u osnovnim školama koje sudjeluju u provedbi Eksperimentalnog programa iz točke 1. ovoga Zaključka.

3. Financijska sredstva za provedbu ovoga Zaključka osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu, na Razdjelu 080 Ministarstvo znanosti i obrazovanja, Glavi 08005 Ministarstvo znanosti i obrazovanja, Aktivnosti A579000 Osnovnoškolsko obrazovanje, u iznosu od 1.007.091,00 eura u 2023. godini i 4.028.364,00 eura u 2024. i 2025. godini.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

U školskoj godini 2023./2024. 62 osnovne škole u Republici Hrvatskoj uključene su u provedbu Eksperimentalnog programa „Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja“.

Sve osnovne škole koje, sukladno članku 29. Zakona o odgoju i obrazovanju u osnovnoj i srednjoj školi („Narodne novine“, br. 87/08., 86/09., 92/10., 105/10. - ispravak, 90/11., 5/12., 16/12., 86/12., 126/12. - pročišćeni tekst, 94/13., 152/14., [7/17](https://www.zakon.hr/cms.htm?id=17751)., [68/18](https://www.zakon.hr/cms.htm?id=31279)., [98/19](https://www.zakon.hr/cms.htm?id=40815)., [64/20](https://www.zakon.hr/cms.htm?id=44620). i [151/22](https://www.zakon.hr/cms.htm?id=55120).), provode navedeni Eksperimentalni program, zadovoljile su prostorne, kadrovske i druge uvjete.

Odgojno-obrazovni radnici, kao i ostali radnici, zaposleni u odabranim školama, koji zbog provođenja eksperimentalnog programa imaju organizaciju rada različitu nego u drugim osnovnim školama u Republici Hrvatskoj ostvaruju pravo na uvećanje plaće.

Sukladno navedenom, predlaže se donošenje ovoga zaključka kojim se ovlašćuje ministar znanosti i obrazovanja za donošenje odluke o dodatcima na plaću zaposlenicima u osnovnim školama koje sudjeluju u provedbi Eksperimentalnog programa „Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja“, za koje su sredstva osigurana u Državnom proračunu Republike Hrvatske za 2023. godinu i projekcijama za 2024. i 2025. godinu, na Razdjelu 080 Ministarstvo znanosti i obrazovanja, Glavi 08005 Ministarstvo znanosti i obrazovanja, Aktivnosti A579000 Osnovnoškolsko obrazovanje, u iznosu od 1.007.091,00 eura u 2023. godini i 4.028.364,00 eura u 2024. i 2025. godini.

U 2026. i 2027. financijska sredstva će se osigurati u okviru limita Razdjela 080 Ministarstvo znanosti i obrazovanja.